Komisjoni otsus,

28. juuni 2001,

standardite EN 13428:2000, EN 13429:2000, EN 13430:2000, EN 13431:2000 ja EN 13432:2000 viidete avaldamise kohta Euroopa Ühenduste Teatajas seoses pakendeid ja pakendijäätmeid käsitleva direktiiviga 94/62/EÜ

(teatavaks tehtud numbri K(2001) 1681 all)

(EMPs kohaldatav tekst)

(2001/524/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 20. detsembri 1994. aasta direktiivi 94/62/EÜ pakendi ja pakendijäätmete kohta, [1] eriti selle artikli 9 lõike 4 teist lõiku,

võttes arvesse tehnilistest standarditest ja eeskirjadest teatamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ [2] (muudetud direktiiviga 98/48/EÜ) [3] artikli 5 alusel loodud komitee arvamust

ning arvestades järgmist:

(1) Direktiivi 94/62/EÜ artiklis 4 nähakse ette, et komisjon aitab vältida pakendijäätmete teket, toetades sobivate Euroopa standardite väljatöötamist.

(2) Direktiivi 94/62/EÜ artiklis 10 märgitakse, et komisjon edendab vajaduse korral selle II lisas nimetatud põhinõudeid käsitlevate Euroopa standardite koostamist.

(3) Kui teatava toote pakend on valmistatud ühtlustatud standardi kohaselt, mille viited on avaldatud Euroopa Ühenduste Teatajas, eeldatakse, et pakend vastab direktiivi 94/62/EÜ põhinõuetele, mis sisalduvad kõnealustes ühtlustatud standardis.

(4) Direktiivi 94/62/EÜ artiklis 9 nähakse ette, et komisjon tagab, et direktiivis määratletud põhinõuete kohased ühtlustatud standardite viited avaldatakse Euroopa Ühenduste Teatajas.

(5) Liikmesriigid peavad avaldama riigistandardite viited, millega võetakse üle ühtlustatud standardid, mille viited on avaldatud Euroopa Ühenduste Teatajas.

(6) Euroopa Standardikomitee (CEN) kiitis 2000. aastal heaks viis standardit (EN 13428:2000, EN 13429:2000, EN 13430:2000, EN 13431:2000 ja EN 13432:2000) vastavalt volitustele, mis komisjon andis nimetatud asutusele direktiiviga 94/62/EÜ pärast konsulteerimist direktiivi 98/34/EÜ alusel loodud komiteega. Need standardid esitati komisjonile ühtlustatud standarditena.

(7) Belgia esitas 2000. aastal direktiivi 94/62/EÜ artikli 9 lõikele 4 tuginedes ametliku vastuväite selle kohta, et ühtlustatud standardid EN 13428:2000, EN 13429:2000, EN 13430:2000, EN 13431:2000 ja EN 13432:2000 ei vasta täielikult kõnealuses direktiivis ettenähtud põhinõuetele.

(8) Taani esitas 2000. aastal direktiivi 94/62/EÜ artikli 9 lõikele 4 tuginedes ametliku vastuväite selle kohta, et ühtlustatud standardid EN 13428:2000, EN 13429:2000, EN 13430:2000 ja EN 13431:2000 ei vasta täielikult kõnealuses direktiivis ettenähtud põhinõuetele.

(9) Pärast konsulteerimist direktiivi 98/34/EÜ alusel loodud komiteega ja ühtlustatud standardi EN 13428:2000 läbivaatamist ei saanud komisjon otsustada, et kõnealune standard ei vasta täielikult direktiivi 94/62/EÜ põhinõuetele, välja arvatud direktiivi II lisa punkti 1 kolmandas taandes nimetatud nõuded. Seetõttu tuleb kõnealune ühtlustatud standard Euroopa Ühenduste Teatajas avaldada hoiatusega, et see ei vasta kõikidele selles taandes nimetatud nõuetele.

(10) Pärast konsulteerimist direktiivi 98/34/EÜ alusel loodud komiteega ja ühtlustatud standardi EN 13429:2000 läbivaatamist on komisjon otsustanud, et kõnealune standard ei vasta täielikult direktiivi 94/62/EÜ põhinõuetele, mis on esitatud selle direktiivi II lisa punktis 2. Eelkõige ei sisalda see standard kohustuslikku nõuet, et pakend peab vastu pidama miinimumarvu veo- või kasutuskordi tavaliste kasutustingimuste korral, ega määratle katsemeetodit, mille abil veo- või kasutuskordade miinimumarvu kontrollida. Seetõttu ei või nimetatud ühtlustatud standardit Euroopa Ühenduste Teatajas avaldada.

(11) Pärast konsulteerimist direktiivi 98/34/EÜ alusel loodud komiteega ja ühtlustatud standardi EN 13430:2000 läbivaatamist on komisjon otsustanud, et kõnealune standard ei vasta täielikult direktiivi 94/62/EÜ põhinõuetele, mis on esitatud selle direktiivi II lisa punktis 3a. Eelkõige ei sisalda see standard põhinõudeid, mille kohaselt ringlussevõetavaks loetav pakend tuleb valmistada nii, et pakendi valmistamiseks kasutatud materjali tüüpi arvestades on võimalik teatav protsent kasutatud materjali kaalust võtta ringlusse. Lisaks sellele ei sisalda standard kohustuslikku nõuet, et peab olema võimalik objektiivselt arvesse võtta niisuguste ainete või materjalide kasutamist, mis tõenäoliselt võivad põhjustada probleeme seoses korduvkasutamise, ringlussevõtule eelneva sorteerimise ja ringlussevõtu protsessi endaga ning ringlussevõetud toodetega. Seetõttu ei või nimetatud ühtlustatud standardit Euroopa Ühenduste Teatajas avaldada.

(12) Pärast konsulteerimist direktiivi 98/34/EÜ alusel loodud komiteega ja ühtlustatud standardi EN 13431:2000 läbivaatamist on komisjon otsustanud, et kõnealune standard ei vasta täielikult direktiivi 94/62/EÜ II lisa punktis 3b esitatud põhinõuetele energia kasutamist optimeerida võimaldava pakendi miinimumkütteväärtuse osas. Standard ei sisalda ka kohustuslikku nõuet, et peab olema võimalik objektiivselt arvesse võtta niisuguste ainete või materjalide kasutamist, mis tõenäoliselt võivad põhjustada probleeme seoses taaskasutamise ja sorteerimisega enne energia saamist või energia taaskasutamise protsessi endaga. Seetõttu ei või nimetatud ühtlustatud standardit Euroopa Ühenduste Teatajas avaldada.

(13) Pärast konsulteerimist direktiivi 98/34/EÜ alusel loodud komiteega ja ühtlustatud standardi EN 13432:2000 läbivaatamist ei saanud komisjon otsustada, et kõnealune standard ei vasta täielikult direktiivi 94/62/EÜ põhinõuetele, mis on esitatud selle direktiivi II lisa punktides 3c ja 3d. Seetõttu tuleb nimetatud ühtlustatud standard avaldada Euroopa Ühenduste Teatajas.

(14) Nüüd palub komisjon CENil parandada standardeid, mis osaliselt või täielikult ei vasta direktiivis ettenähtud põhinõuetele,

ON VASTU VÕTNUD JÄRGMISE OTSUSE:

Artikkel 1

Ühtlustatud standardi EN 13428:2000 viited on avaldatud lisas esitatud vormis Euroopa Ühenduste Teatajas, millele lisatakse järgmine hoiatus:

"Ühtlustatud standardi EN 13428:2000 kasutajad peaksid tähelepanu pöörama asjaolule, et see standard ei sisalda direktiivi 94/62/EÜ põhinõudeid, nagu on määratletud direktiivi II lisa punkti 1 kolmandas taandes."

Kui liikmesriigid avaldavad riigistandardite viited, millega võetakse üle ühtlustatud standard EN 13428:2000, tuleb teatele lisada esimeses taandes nimetatud hoiatus.

Artikkel 2

Ühtlustatud standardite EN 13429:2000, EN 13430:2000 ja EN 13431:2000 viiteid Euroopa Ühenduste Teatajas ei avaldata.

Artikkel 3

Ühtlustatud standardi EN 13432:2000 viited on avaldatud lisas esitatud vormis Euroopa Ühenduste Teatajas.

Artikkel 4

Käesolev otsus on adresseeritud liikmesriikidele.

Brüssel, 28. juuni 2001

Komisjoni nimel

komisjoni liige

Margot Wallström

[1] EÜT L 365, 31.12.1994, lk 10.

[2] EÜT L 204, 21.7.1998, lk 37.

[3] EÜT L 217, 5.8.1998, lk 18.

--------------------------------------------------

LISA

Ühtlustatud standardite viidete avaldamine pakendeid ja pakendijäätmeid käsitleva direktiivi 94/62/EÜ alusel

Märkus:

Ühtlustatud standardi EN 13428:2000 kasutajad peaksid tähelepanu pöörama asjaolule, et see standard ei sisalda direktiivi 94/62/EÜ põhinõudeid, nagu on määratletud direktiivi II lisa punkti 1 kolmandas taandes.

ESO | Viide | Ühtlustatud standardi pealkiri | Ratifitseerimisaasta |

Euroopa Standardikomitee | EN 13428 | Pakendid — Valmistamisele ja koostisele esitatavad nõuded — Pakendamisjäätmete tekke vältimine | 2000 |

ESO | Viide | Ühtlustatud standardi pealkiri | Ratifitseerimisaasta |

Euroopa Standardikomitee | EN 13432 | Pakendid — Nõuded pakendile, mis lähevad korduvkasutusse komposteerimise ja biolagundusprotsesside abil — Pakendi lõpliku vastuvõtmise katsemenetlus ja hindamiskriteeriumid | 2000 |

Märkus:

- Kogu standardite kättesaamisega seotud teavet võib saada Euroopa standardiorganitest või siseriiklikest standardiasutustest, mille nimekiri on lisatud direktiivile 98/34/EÜ, muudetud direktiiviga 98/48/EÜ.

- Viidete avaldamine Euroopa Ühenduste Teatajas ei tähenda, et standardid on olemas kõikides ühenduse keeltes.

Komisjon tagab selle nimekirja ajakohastamise.

--------------------------------------------------